吳仲庶殿院寄示與呂沖之馬仲涂唱和詩六篇邀予次韻焉 汴渠
作者：梅堯臣
朝代：宋

paragraphs: 我實山野人，不識經濟宜。
聞歌汴渠勞，謾綴汴渠詩。
汴水源本清，隨分黄河枝。
濁流方已盛，清派不可推。
天王居大梁，龍舉雲必隨。
設無通舟航，百貨當陸馳。
人間牛騾馿，定應無完皮。
苟欲東南蘇，要省聚歛爲。
兵衛詎能削，乃須雄京師。
今來雖太平，盡罷未是時。
願循祖宗規，勿益羣息之。
譬竭兩川賦，豈由此水施。
縱有三峽下，率皆麤冗資。
慎莫尤汴渠，非渠取膏脂。